
Протокол № 8 от заседание на Общински съвет – Елена, проведено на 18.05.2009 г.


ПРОТОКОЛ

№8

Днес 18 май 2009 г. от 14.15 часа в малката зала на община Елена се проведе заседание на ОБЩИНСКИ СЪВЕТ – ЕЛЕНА.
В работата на заседанието участие взеха 14 общински съветници от общо 17, като отсъстваха общинските съветници д-р Георги Пеев, Йордан Йорданов и д-р Стела Горбанова-Василева. От Общинска администрация участие взеха: кмета на общината г-н Сашо Топалов, заместник кмет на общината г-н Йордан Кирчев, г-жа Анета Евтимова – директор на дирекция „ХД”, г-н Красимир Добрев – старши експерт „Култура”, кмета на кметство с. Беброво г-н Николай Колев, кмета на кметство с. Каменари г-н Стоян Драгостинов, г-жа Сийка Николова – кметски наместник с.Марян, г-жа Силвия Йорданова кметски наместник с.Чакали, г-жа Марийка Корчева - кметски наместник с.Мийковци, г-н Стефан Котуков - кметски наместник с.Буйновци, гости и граждани.
Председателят на Общински съвет г-н Симеон Кънчев, след като констатира необходимия кворум от общинските съветници, съгласно чл. 27, ал. 2 от Закона за местното самоуправление и местната администрация откри заседанието. При откриване на заседанието в залата присъстват 14 общински съветника.
Председателят на Общински съвет запозна присъстващите с проекта за дневен ред :

ПРОЕКТ ЗА ДНЕВЕН РЕД:

1. Предложения относно удостояване със званието „Почетен гражданин на град Елена”.
 Вн.:Кмета на общината
Председателят на Общински съвет – Елена г-н Симеон Кънчев даде думата за изказване по внесения проект за дневен ред.
Изказвания по проекта за дневен ред не бяха направени.
В залата присъстват 14 общински съветника.
Председателят на Общински съвет г-н Симеон Кънчев подложи на гласуване проекта за дневен ред:
“ЗА” – 14, “ПРОТИВ” – няма, “ВЪЗДЪРЖАЛИ СЕ” – няма. Приема се.
След проведеното гласуване бе приет следния 

ДНЕВЕН РЕД:

1. Предложения относно удостояване със званието „Почетен гражданин на град Елена”.
Вн.:Кмета на общината

ПО ПЪРВА ТОЧКА ОТ ДНЕВНИЯ РЕД:
Председателят на Общински съвет г-н Симеон Кънчев даде думата на кмета на общината г-н Сашо Топалов да запознае присъстващите с предложенията за удостояване със званието „Почетен гражданин на град Елена”.
В залата влиза общинската съветничка д-р Стела Горбанова-Василева.
В залата присъстват 15 общински съветника.
г-н Сашо Топалов – кмет на общината: Продължаваме добрата традиция да номинираме наши съграждани със званието „Почетен гражданин на град Елена”, които имат значим принос в областта на обществения, стопанския, социалния и духовен живот на града и общината.От 1996 година, когато е приет Статутът за присъждане и връчване на званието „Почетен гражданин на град Елена” до сега със званието „Почетен гражданин на град Елена” сме удостоили много наши съграждани. Статутът е специфичен и до сега не е променян. Тази година на Вашето внимание предлагаме да бъде удостоена посмъртно със званието „Почетен гражданин на град Елена” Цанка Лазарова Йорданова. Учител по музика в СОУ „Иван Николов Момчилов” гр. Елена от 1960 до 1993 г. Утвърден музикален педагог, ръководител и диригент на училищния хор и фанфарен оркестър. Ръководител на методическо обединение на учителите по музика в община Елена. В дългогодишната си работа като педагог се отличава с много добра методическа и педагогическа подготовка. След пенсионирането си дълги години е художествен ръководител и диригент на Дамски хор при клуба на пенсионерите „Възраждане” в град Елена. Значим е приносът на Цанка Лазарова за развитието на певческото и хорово изкуство в град Елена. Благодарение на нейния висок професионализъм и педагогически подход, тя запалва искрата на любовта към музиката в много поколения възпитаници на Еленската гимназия. За доказаните си педагогически качества, обществена ангажираност и безспорни постижения в художествената самодейност е награждавана с много отличия.
Председателят на Общински съвет даде думата за изказване становище на:
Анастасия Тонева-Пеева – председател на Постоянната комисия по „Образование, култура и вероизповедания”: Постоянната комисия по „Образование, култура и вероизповедания” на свое заседание проведено на 15.05.2009 г. от 17.00 часа, разгледа предложението за удостояване посмъртно със званието „Почетен гражданин на град Елена” Цанка Лазарова Йорданова, като го подкрепя с 5 гласа „за”.
Председателят на Общински съвет даде думата за изказвания по направеното предложение за удостояване посмъртно със званието „Почетен гражданин на град Елена” г-жа Цанка Лазарова Йорданова.
Председателят на Общински съвет даде думата на:
Стефка Костадинова – общински съветник: Искам да кажа, че г-жа Цанка Лазарова заслужава да бъде удостоена със званието „Почетен гражданин на град Елена”, не само с приноса си като учител по музика, ръководител и диригент на училищния хор и фанфарен оркестър , а и за това, че след пенсионирането си тя продължи да се занимава с музика. 15 години е била художествен ръководител на Дамския хор при клуба на пенсионерите „Възраждане” в град Елена. Ръководените от нея художествени състави са носители на златни и сребърни отличия от национални и областни прегледи на художествената самодейност, фестивали и конкурси.
Други изказвания не постъпиха.
В залата присъстват 15 общински съветника.
Председателят на Общински съвет г-н Симеон Кънчев подложи на гласуване предложението за удостояване посмъртно със званието “Почетен гражданин на град Елена” Цанка Лазарова Йорданова: 
“ЗА” – 15, “ПРОТИВ” – няма, “ВЪЗДЪРЖАЛИ СЕ” – няма. Приема се.

След проведеното гласуване ОБЩИНСКИ СЪВЕТ – ЕЛЕНА взема следното

РЕШЕНИЕ№ 38/18.05.2009г.

ОТНОСНО: Удостояване посмъртно със званието “Почетен гражданин на град Елена”

На основание чл.21, ал.1, т.22 от ЗМСМА и раздел І т.4 от Статута за присъждане и връчване на званието “Почетен гражданин на град Елена”, ОБЩИНСКИ СЪВЕТ-ЕЛЕНА 
РЕШИ:

Удостоява посмъртно ЦАНКА ЛАЗАРОВА ЙОРДАНОВА със званието “Почетен гражданин на град Елена”.


Председателят на Общински съвет г-н Симеон Кънчев даде думата на кмета на общината г-н Сашо Топалов да запознае присъстващите с предложенията за удостояване със званието „Почетен гражданин на град Елена”.
г-н Сашо Топалов – кмет на общината: На Вашето внимание предлагаме да бъде удостоен посмъртно със званието „Почетен гражданин на град Елена” д-р Христо Николов Миланов. Роден на 5.04.1929 г. в град Елена. Средното си образование завършва в Еленската гимназия през 1947 г., а стоматология през 1954 г. От 1954 г. работи като зъболекар в град Елена. От 1970 до 1991 г. е главен лекар на еленската болница „Д-р Димитър Моллов”. Активен деятел на Българския червен кръст, председател на БЧК в града и член на окръжния комитет на БЧК – Велико Търново. Сътрудник на в. „Еленска трибуна” по здравните въпроси. Значим е приносът на д-р Христо Миланов за модернизацията и обогатяването на материално-техническата база на Еленската болница, за осигуряване на медицинско обслужване в промишления район на града, с цел доближаване на здравните грижи до местоработата на хората и организиране на прегледи. Като дългогодишен ръководител допринася много за развитие на здравеопазването в община Елена. За цялостната му ръководна и обществена дейност е награден с държавни отличия – „Народен орден на труда” – сребърен, отличник на Министерството на народното здраве и социалните грижи и заслужел деятел на Българския червен кръст. 
Председателят на Общински съвет даде думата за изказване становище на:
Анастасия Тонева-Пеева – председател на Постоянната комисия по „Образование, култура и вероизповедания”: Постоянната комисия по „Образование, култура и вероизповедания” на свое заседание проведено на 15.05.2009 г. от 17.00 часа, разгледа предложението за удостояване посмъртно със званието „Почетен гражданин на град Елена” д-р Христо Николов Миланов, като го подкрепя с 5 гласа „за”.
Председателят на Общински съвет даде думата за изказвания по направеното предложение за удостояване посмъртно със званието „Почетен гражданин на град Елена” д-р Христо Николов Миланов.
Председателят на Общински съвет даде думата на:
Йордан Василев – общински съветник: Задължен съм да кажа две думи за д-р Христо Миланов. Значимият му принос е не само за развитието на здравеопазването в град Елена, а и за развитието на материално-техническата база в цялата община, с цел доближаване на здравните грижи до хората.
Други изказвания не постъпиха.
В залата присъстват 15 общински съветника.
Председателят на Общински съвет г-н Симеон Кънчев подложи на гласуване предложението за удостояване посмъртно със званието “Почетен гражданин на град Елена” д-р Христо Николов Миланов:
“ЗА” – 15, “ПРОТИВ” – няма, “ВЪЗДЪРЖАЛИ СЕ” – няма. Приема се.
След проведеното гласуване ОБЩИНСКИ СЪВЕТ – ЕЛЕНА взема следното

РЕШЕНИЕ№ 39/18.05.2009г.

ОТНОСНО: Удостояване посмъртно със званието “Почетен гражданин на град Елена”

На основание чл.21, ал.1, т.22 от ЗМСМА и раздел І т.4 от Статута за присъждане и връчване на званието “Почетен гражданин на град Елена”, ОБЩИНСКИ СЪВЕТ-ЕЛЕНА 
РЕШИ:

Удостоява посмъртно Д-Р ХРИСТО НИКОЛОВ МИЛАНОВ със званието “Почетен гражданин на град Елена”.


Председателят на Общински съвет г-н Симеон Кънчев даде думата на кмета на общината г-н Сашо Топалов да запознае присъстващите с предложенията за удостояване със званието „Почетен гражданин на град Елена”.
г-н Сашо Топалов – кмет на общината: На Вашето внимание предлагаме да бъде удостоен със званието „Почетен гражданин на град Елена г-н Станьо Станев Сираков. Роден на 16.05.1923 г. в с. Разпоповци. Завършва Търновската мъжка гимназия (1941) и българска филология в Софийския университет (1970). Активен общественик в Отечествения фронт и член на националния съвет на ОФ, почетен член на УС на Българското генеаложко дружество „Родинознание” и на Съюза на краеведите в България. Председател на земляческия съюз „Роден край”, носител на „Златно перо” на Съюза на българските журналисти. От 1965 г. е главен редактор и директор на издателството на Националния съвет на Отечествения фронт. След промените и до сега активно работи в обновения Отечествен съюз. Значим е неговият принос за възстановяване съюза на народните читалища през 1990 г., както и за изучаването и популяризирането на родолюбивите български традиции. На 30-я юбилеен конгрес на народните читалища е избран за почетен член на Съюза на народните читалища, а на 31-я конгрес тази година за председател на Съвета на ветераните, призвани да оказват съдействие за укрепване на читалищното дело. Автор е на юбилейните сборници „150 години народно читалищно дело” и „65 години Отечествен фронт-съюз”, а скоро издава нова книга „Чутовен национално-културен възход”.
В залата влиза общинският съветник Йордан Йорданов.
В залата присъстват 16 общински съветника.
Председателят на Общински съвет даде думата за изказване становище на:
Анастасия Тонева-Пеева – председател на Постоянната комисия по „Образование, култура и вероизповедания”: Постоянната комисия по „Образование, култура и вероизповедания” на свое заседание проведено на 15.05.2009 г. от 17.00 часа, разгледа предложението за удостояване със званието „Почетен гражданин на град Елена” Станьо Станев Сираков, като го подкрепя с 5 гласа „за”.
Председателят на Общински съвет даде думата за изказвания по направеното предложение за удостояване със званието „Почетен гражданин на град Елена” Станьо Станев Сираков.
Председателят на Общински съвет даде думата на:
Йордан Василев – общински съветник: Г-н Станьо Сираков е дългогодишен председател на земляческото дружество „Роден край” в гр.София, краевед и е личност, заслужаваща приживе да бъде удостоен със званието „Почетен гражданин на град Елена” и нашите съграждани. с удовлетворение ще приемат решението ни.
Председателят на Общински съвет даде думата на:
Стефка Костадинова – общински съветник: Всичко казано за Станьо Сираков е вярно. Аз искам да Ви споделя нещо, което вярвам ще Ви бъде интересно. Той е участвал във Втората Световна война. След приключване на войната всички войници се прибират по родните места с изключение на г-н Сираков. И когато всички мислят, че той е загинал във войната и се готвят да правят панахида в негова памет, изненадващо той похлопва на вратата.
Други изказвания не постъпиха. 
В залата присъстват 16 общински съветника.
Председателят на Общински съвет г-н Симеон Кънчев подложи на гласуване предложението за удостояване посмъртно със званието “Почетен гражданин на град Елена” г-н Станьо Станев Сираков:
“ЗА” – 16, “ПРОТИВ” – няма, “ВЪЗДЪРЖАЛИ СЕ” – няма. Приема се.

След проведеното гласуване ОБЩИНСКИ СЪВЕТ – ЕЛЕНА взема следното

РЕШЕНИЕ№ 40/18.05.2009г.

ОТНОСНО: Удостояване със званието “Почетен гражданин на град Елена”

На основание чл.21, ал.1, т.22 от ЗМСМА и раздел І т.4 от Статута за присъждане и връчване на званието “Почетен гражданин на град Елена”, ОБЩИНСКИ СЪВЕТ-ЕЛЕНА 
РЕШИ:

Удостоява Г-Н СТАНЬО СТАНЕВ СИРАКОВ със званието “Почетен гражданин на град Елена”.



Поради изчерпване на дневния ред Председателя на Общински съвет г-н Симеон Кънчев закри 8-то заседание на Общински съвет – Елена в 15.30 часа.
Препис от протокола се изпраща на Областен управител – Велико Търново, Районна прокуратура – Елена и Кмета на Община Елена за сведение.



СИМЕОН КЪНЧЕВ
Председател на
Общински съвет – Елена


Изготвил:
Станислава Кабакова
Гл. специалист ОбС

